ตำบลเงวียนบิ่ญ

เงวียนบิ่ญ () เป็นตำบลในจังหวัดกาวบั่ง ประเทศเวียดนาม

 ภูมิศาสตร์ 
ตำบลเงวียนบิ่ญมีที่ตั้งทางภูมิศาสตร์ดังนี้:
ทิศเหนือติดกับตำบลทัญล็อง
ทิศใต้ติดกับตำบลถั่ญกงและตำบลตามกีม
ทิศตะวันออกติดกับตำบลมิญเติม
ทิศตะวันตกติดกับตำบลติญตุ๊ก

ตำบลมีนี้ทางหลวงหมายเลข 34 ตัดผ่าน อยู่ห่างจากศูนย์กลางแขวงถุกฟ้าน ประมาณ 45 กิโลเมตร ตั้งอยู่ในบริเวณลุ่มน้ำตอนบนของแม่น้ำบั่งซาง และมีแม่น้ำเงวียนบิ่ญไหลผ่าน ทำให้มีแหล่งน้ำธรรมชาติที่ค่อนข้างอุดมสมบูรณ์ สร้างสภาพแวดล้อมที่เอื้อต่อการพัฒนาเศรษฐกิจ โดยเฉพาะด้านเกษตรกรรมและป่าไม้

ตำบลเงวียนบิ่ญมีลักษณะภูมิประเทศค่อนข้างซับซ้อน โดยบริเวณศูนย์กลางตำบลเป็นพื้นที่ราบขนาดเล็กและแคบ ตั้งอยู่ระหว่างเนินเขาและภูเขาสูง ใกล้กับแม่น้ำเงวียนบิ่ญ ซึ่งเป็นพื้นที่หลักในการเพาะปลูกพืชผลประจำปีของตำบลด้วย ภูมิประเทศของตำบลนี้เป็นเนินเขาและภูเขา ประกอบด้วยภูเขาดินและหิน มีความสูงเฉลี่ย 400–800 เมตรเหนือระดับน้ำทะเล

สภาพภูมิอากาศของตำบลโดยทั่วไปเป็นแบบมรสุมเขตร้อน แบ่งออกเป็นสองฤดูอย่างชัดเจน ฤดูหนาวมีอากาศหนาวเย็นและฝนน้อยเริ่มตั้งแต่เดือนตุลาคมถึงเดือนเมษายนของปีถัดไป อุณหภูมิเฉลี่ยอยู่ที่ประมาณ 16.5–17 องศาเซลเซียส มักมีหมอกและน้ำค้างแข็ง ส่วนฤดูร้อนมีอากาศร้อนจัดเริ่มตั้งแต่เดือนพฤษภาคมถึงเดือนกันยายน อุณหภูมิเฉลี่ยประมาณ 24–24.5 องศาเซลเซียส ปริมาณน้ำฝนเฉลี่ยอยู่ที่ประมาณ 1,736.9 มิลลิเมตรต่อปี

ณ ปี ค.ศ. 2019 พื้นที่เดิมเป็นเมืองมีกลุ่มชาติพันธุ์ 8 กลุ่ม ประกอบด้วย 1,032 ครัวเรือน มีประชากร 4,378 คน ได้แก่: ชาวตั่ย 2,056 คน; ชาวนุง 401 คน; ชาวม้ง 57 คน; ชาวเย้า 483 คน; ชาวซ้านจัย 3 คน; ชาวฮวา 21 คน; ชาวกิญ 341 คน; และชาวหง้าย 75 คน อัตราการเพิ่มขึ้นของประชากรตามธรรมชาติโดยเฉลี่ยอยู่ที่ร้อยละ 0.45 ต่อปี

 ประวัติ 
เมืองเงวียนบิ่ญก่อตั้งขึ้นเมื่อวันที่ 25 มิถุนายน ค.ศ. 1986 บนพื้นที่ธรรมชาติ 2,580 เฮกตาร์ และประชากร 1,157 คน โดยแยกออกจากตำบลเถซุก ประกอบด้วย 3 กลุ่มที่อยู่อาศัยและ 9 หมู่บ้านย่อย

ในปี ค.ศ. 1997 หมู่บ้านก๊กตั้มของตำบลท้ายห็อกได้รวมเข้ากับเมืองเงวียนบิ่ญ

เมื่อวันที่ 9 กันยายน ค.ศ. 2019 สภาประชาชนจังหวัดกาวบั่งได้ออกมติเลขที่ 27/NQ-HĐND ว่าด้วยการควบรวมและการเปลี่ยนชื่อหมู่บ้านและพื้นที่อยู่อาศัยในจังหวัดกาวบั่ง ภายหลังการปรับโครงสร้าง เมืองเงวียนบิ่ญเหลือ 4 กลุ่มที่อยู่อาศัยและ 5 หมู่บ้านย่อย

เมื่อวันที่ 16 มิถุนายน ค.ศ. 2025 คณะกรรมาธิการสามัญประจำสมัชชาแห่งชาติได้ออกมติเลขที่ 1657/NQ-UBTVQH15 ว่าด้วยการจัดระเบียบหน่วยการปกครองระดับตำบลของจังหวัดกาวบั่ง ประจำปี 2025 โดยมีสาระสำคัญคือให้ทำการควบรวมพื้นที่และประชากรทั้งหมดของเมืองเงวียนบิ่ญ ตำบลเถซุก และตำบลหวูมิญ เข้าด้วยกันเพื่อจัดตั้งเป็นตำบลใหม่ใช้ชื่อว่าตำบลเงวียนบิ่ญ

 ด้านสังคมและเศรษฐกิจ 
 ด้านการศึกษา 
ปัจจุบันในพื้นที่มีสถานศึกษา 4 แห่งสังกัดเมือง (เดิม) และอีก 2 แห่งสังกัดอำเภอและจังหวัด โดยมีโรงเรียน 2 แห่ง ที่ผ่านเกณฑ์เป็นโรงเรียนมาตรฐานระดับชาติ ระดับที่ 1 อัตราเด็กในวัยเรียนที่ได้เข้าเรียนอยู่ที่ 100 เปอร์เซ็นต์ พื้นที่ได้บรรลุการศึกษาภาคบังคับระดับ ประถมศึกษาในปี ค.ศ. 1996 และบรรลุการจัดการศึกษา ปฐมวัยสำหรับเด็กอายุ 5 ปี ในปี ค.ศ. 2012

ในปี ค.ศ. 2002 ได้จัดตั้งสมาคมส่งเสริมการศึกษา และในปี ค.ศ. 2003 ได้จัดตั้งศูนย์การเรียนรู้ชุมชน

 ด้านสาธารณสุข 
ในปี ค.ศ. 2002 ได้มีการก่อสร้างสถานีอนามัยประจำเมือง โดยมีพื้นที่ใช้สอยเพียงพอสำหรับการตรวจและรักษา ปัจจุบันมีอุปกรณ์ทางการแพทย์ครบถ้วนตามมาตรฐานสถานีอนามัยระดับตำบลเพื่อรองรับการตรวจรักษาโรค เช่น ห้องทำคลอด เตียงผู้ป่วย 5 เตียง ระบบไฟฟ้าส่องสว่าง น้ำประปา และห้องสุขาแบบระบบบำบัดสิ่งปฏิกูลในตัว

ในแต่ละปี สตรีตั้งครรภ์และเด็กตามช่วงอายุจะได้รับการฉีดวัคซีนครบถ้วนตามระเบียบ มีการจัดการฉีดวัคซีนเป็นประจำทุกเดือน และดำเนินการตามโครงการสาธารณสุขแห่งชาติ รวมถึงโครงการสร้างเสริมภูมิคุ้มกันโรค (EPI)

บุคลากรประจำสถานีมีทั้งหมด 5 คน ประกอบด้วย ผู้ช่วยแพทย์ 4 คน และพยาบาลผดุงครรภ์ 1 คน โดยในจำนวนนี้มีผู้ช่วยแพทย์ด้านการแพทย์แผนโบราณ 1 คน

 ด้านวัฒนธรรม 
อาหาร: เฝอเป็นอาหารเช้าที่อร่อย มีคุณค่าทางโภชนาการ และเป็นอาหารที่นิยมทั่วไป นอกจากนี้ยังมี บั๊ญจึง (ข้าวต้มมัด), บั๋ญด่าย (ขนมข้าวเหนียว) และเหล้าข้าวโพดหมักด้วยยาสมุนไพรจากใบไม้ กลั่นด้วยวิธีการต้มแบบใช้ไอน้ำ

เนื่องจากเป็นพื้นที่ที่มีกลุ่มชาติพันธุ์อาศัยอยู่ร่วมกันถึง 8 กลุ่ม มีวัฒนธรรมแบบพหุชาติพันธุ์ที่หลากหลาย เช่น เพลงแถน; เพลงพื้นบ้านของชาวตั่ย–นุง; เพลงพื้นบ้านของชาวม้ง–เย้า; เพลงเกี้ยวพาราสี และเพลงกล่อมเด็ก เป็นต้น
ทุกปีจะมีการจัดงานเทศกาลฤดูใบไม้ผลิในวันขึ้น 15 ค่ำ เดือนอ้ายตามปฏิทินจันทรคติ

 อ้างอิง 

 แหล่งข้อมูลอื่น 

หมวดหมู่:ตำบลในจังหวัดกาวบั่ง
หมวดหมู่:สถานที่ที่มีประชากรในจังหวัดกาวบั่ง